Michelangelo Merisi of Amerighi da Caravaggio (Italiaanse uitspraak: [kara'vaddʒo]; moontlik van 29 September 1571- 18 Julie 1610) was 'n Italiaanse kunstenaar wat tussen 1592 en 1610 in Rome, Napels, Malta en Sisilië aktief was. Sy skilderye, wat 'n realistiese waarneming van die menslike toestand is, beide fisies en emosioneel met 'n dramatiese gebruik van beligting, het 'n groot invloed op die Barokskilderstyl gehad.
Michelangelo Merisi of Amerighi
(1571-09-29)29 September 1571
18 Julie 1610 (op 38)
Porto Ercole, Toskane
Caravaggio is opgelei as 'n skilder in Milaan onder Simone Peterzano wat weer opgelei is deur Titiaan. In sy twintiger jare het Caravaggio na Rome verskuif. Hy het 'n groot invloed op Rembrandt gehad.
Wat Caravaggio uniek gemaak het was 'n radikale naturalisme, 'n kombinasie van direkte fisiese waarneming met 'n dramatiese, selfs teatrale, gebruik van kontras. Dit het bekend geword as Tenebrisme, die verskuiwing van lig na donker met min skakering tussenin. Hy het in 1600 op die Roomse kunstoneel gebars met die sukses van sy eerste openbare kommissies, "Die marteling van Matteus" en "Die roeping van Matteus". Daarna het hy nooit 'n tekort aan kommissies of beskermhere gehad nie, maar hy het sy sukses swak hanteer. Hy is op verskeie geleenthede tronk toe gestuur, het sy eie woonstel gevandaliseer en uiteindelik het die Pous 'n lasbrief vir hom uitgereik.
Ten spyte van sy roem terwyl hy geleef het, is Caravaggio byna onmiddellik na sy dood vergeet en dit was eers in die 20ste eeu dat sy belang vir die ontwikkeling van die Westerse kuns herontdek is.